
„Van, mi arany, bár nem fénylik” – írja Tolkien a Gyűrűk ura egyik, elsőre szürkének tűnő szereplőjéről. Ugyanígy érzek a Filemonhoz írt levéllel kapcsolatban. Ez a kis írás az egész Biblia legrövidebbjeinek egyike, ám egyúttal a legszemélyesebb is. A fogságban – vélhetően Rómában[footnoteRef:1] – lévő Pál apostol írja a levelet keresztyén testvérének, Filemonnak, aki minden bizonnyal a Kolosséban lévő gyülekezet tagja volt (vö. Kol 4:9, 17). A levél témája Filemon elszökött rabszolgájának, Onézimosznak a helyzete, aki összetalálkozott[footnoteRef:2] Pállal, és megtért az apostol bizonyságtétele folytán. Pál mindezek után visszaküldi Onézimoszt egy levél kíséretében Filemonhoz.  [1:  Az írásmagyarázók eltérő véleményen vannak, hogy vajon Pál Efézusban vagy Rómában volt-e a levél megírásakor. Azonban a Kolossé és Filemon ill. a Kolossé és Efézusi levél közti kapcsolatok miatt valószínűbbnek tűnik az általánosan elfogadott nézet, miszerint Pál római fogsága adja a levél megírásának hátterét. A pontos helyszín ismerete nem változtat sokat a levél értelmezésén. Bővebben lásd Douglas J. Moo, The Letters to the Colossians and to Philemon, The Pillar New Testament Commentary (Grand Rapids, MI: William B. Eerdmans Pub. Co., 2008), 361–364. old.]  [2:  Vagy talán Onézimosz szándékosan kereste meg Pált, akivel már találkozhatott korábban, gazdája házában. Moo, The Letters to the Colossians and to Philemon, 364–369. old. Dunn amellett érvel, hogy Onézimosz azzal a szándékkal szökött meg Filemon házából, hogy Pált közvetítőként keresse meg a kettejük közti vitában: Dunn, James D. G. The Epistles to the Colossians and to Philemon: A Commentary on the Greek Text. New International Greek Testament Commentary. Grand Rapids, MI; Carlisle: William B. Eerdmans Publishing; Paternoster Press, 1996, 301–307. old. Moo ismerteti ezt az álláspontot is, de inkább a hagyományos, „szökött rabszolga” hipotézis felé hajlik. Ám megállapítja, hogy teljes bizonyossággal nem lehet választani a két értelmezés között.] 

Mindezt hallva biztosan megállapíthatjuk, hogy a történet nem csillogó arany. Nincsenek benne különleges szereplők, nagy drámák, szemet nedvesítő, szívet megrendítő fordulatok. Nem az a film, amiért a Filmakadémia az Oscart odaítéli. Mégis mit tanulhatunk egy szökött rabszolga életéből? 
Meglepően sokat. Azt, hogy amikor Krisztus belép az emberek életébe, hogyan változtatja meg a kapcsolataikat. A Filemonhoz írt levél valójában egy szeretet-háromszögről szól Pál, Filemon és Onézimosz között. Onézimosz megtérésével e három különböző férfi – az idős apostol, a gyülekezet buzgó tagja és a szökött rabszolga – Krisztusban testvérekké lettek. A Krisztussal való kapcsolat pedig átrendezte életüket. Hogyan viszonyuljon a keresztyénség vezető apostola egy urától elszökött szolgához? Mit gondoljon Filemon Onézimoszról, és hogyan érezzen iránta? Kell-e, merjen-e visszamenni Onézimosz? Ebben a bonyolult helyzetben mindenkinek nehéz döntést kellett hozni, és így kirajzolódik előttünk az a szeretet, amely a Krisztusban való hiten alapul. E három ember döntésein keresztül a keresztyének hétköznapi szeretete mutatkozik meg. Nem hangzatos szavak és elvont gondolatok, hanem viszonyulások és tettek, amelyek a mindennapi élet zavaros körülményei között jelennek meg. Éppen ezért a Filemonnak írt levélből sokat tanulhatunk arról, hogy milyennek is kell lennie a megélt, közönséges, hétköznapi szeretetnek. Három dolgot emelnénk ki.
A keresztyének Krisztusért nagyra tartják egymást
A szeretet egyik jele az, ahogyan a másikról gondolkozom. És milyen nemes gondolatokat találunk itt! Az idős Pál, az isteni kijelentés hordozója az isteni gondviselés folytán kapcsolatba kerül barátja szökött rabszolgájával, Onézimosszal. Abban a társadalomban, ahol a szolgák szökését a lehető legkeményebb eszközökkel büntették, Onézimosz felbukkanása nem volt kellemes Pálra nézve. Ám az apostol nem küldi el udvariasan a szolgát, hanem figyelmét és idejét fordítja rá, és az megtér. És ami döbbenetes, hogy innentől Pál milyen jelzőkkel illeti őt: „én fiam” (10), sőt, „az én szívem!” (12) 
De Filemont is hasonló hozzáállásra szólítja fel. Azt írja neki, hogy gondoljon arra, aki őt cserben hagyta és kárt okozott, mint „rabszolgánál jóval többre” (16), „szeretett testvérre” – sőt úgy fogadja Onézimoszt, mintha ő, Pál látogatná meg! (17) A szökött rabszolga kapjon dicsőséges fogadást![footnoteRef:3] [3:  R. C. Lucas, Fullness & Freedom: The Message of Colossians & Philemon, (Downers Grove, IL: InterVarsity Press, 1980), 186.] 

Mindez nem valamiféle időskori szentimentalizmus – hiszen azt látjuk, hogy Pál Filemonról is hasonló elismeréssel ír (4-7). Bár fogságban van, és számtalan teher nyomja lelkét, mégis tud Filemon dolgairól, észben tartja gyülekezetbeli szolgálatát – időt szán a dicséretre. Mint ahogy a többi levelében is ezt teszi Pál, mert szokásává vált.
Ebből látjuk, hogy a keresztyén szeretet egyik hétköznapi jele az, hogy keresztyénként nagyra tartjuk egymást Krisztusért. Azért, mert a másikban meglátjuk azt, akiért Krisztus az életét adta. Mi adja a mi értékünket, szeretett testvérek? Az, hogyan nézünk ki, vagy milyen kocsit vezetünk? Mekkora karriert futottunk be? Mennyire vagyunk jópofák? Netalán mennyi szolgálatot végzünk? Sokszor ilyen tényezők alapján mérlegeljük egymást. Ám amikor Pál Onézimoszról úgy beszélt, mint „az én szívem”, sőt „szeretett testvér”, akkor semmi ilyenre nem gondolhatott. Egy urát megcsaló szolga nem dicsekedhet az érdemeivel. Ám Pál mégis a magával egyenlő testvért látta benne, mert Krisztus vére megkülönböztette őt.
Ez az evangélium üzenete, testvérek. Krisztus befogadott minket Isten családjába. Nem azért, akik voltunk, hiszen bűnös senkik vagyunk. Hanem szeretetéből és irgalmából felemelt minket. Ha ő így tett velünk, nekünk is így kell tennünk egymással. Két keresztyén között nem kell több, csupán Krisztus vérének köteléke, hogy a másikat értékeljék, és neki örüljenek.
Egy kedves pár számolt be arról, hogy Mexikóban valami hasonló működik még ma is világi szinten. Meglátogattak évtizedek óta nem látott barátokat és családokat. És amikor valakihez odaértek, nem csak szállást kaptak, hanem királyi ellátást. Megkapták a család hálószobáját, odaadó figyelmét, nem fokozható vendégszeretetét. Miért? Mert a családhoz tartoztak. Az őket összekötő vér miatt – ahogy ott mondták – „az én házam a te házad.”
Szeretett gyülekezet, nem felejtettük el ezt az alapvető igazságot? Nem szoktuk meg, hogy itt a gyülekezetben is ugyanazon törvények szerint viszonyuljunk egymáshoz, mint a világban? Látjuk-e bárkiben, még a legfurcsábban is a Krisztus vére által megtisztított és megdicsőített szeretett testvért? Ha igen, akkor itt a teszt: tudjuk-e úgy fogadni egymást, akárkit, mintha maga Pál apostol jönne vendégségbe? 
A Krisztussal való kapcsolat átrendezi a viszonyainkat – különösen azok felé, akiket természet szerint lenéznénk vagy hanyagolnánk.[footnoteRef:4] Ám ehhez meg kell látnom a másikban azt, akiért az Úr Jézus az életét adta. Emlékeztetnem kell magamat erre, tudatosítanom kell a gondolataimban. Ha jönnének a megvetés, ítélkezés sötét alakjai, eléjük kell állítanom Krisztus keresztjének fénylő rendőrét: „ő az én Uram megváltott báránya, az én drága mennyei Atyám szeretett gyermeke!” Igen, meg kell küzdenünk a szökött Onézimoszok rehabilitációjáért. [4:  C. H. Spurgeon, “The Story of a Runaway Slave,” in The Metropolitan Tabernacle Pulpit Sermons, vol. 21 (London: Passmore & Alabaster, 1875), 694.] 

Ha pedig ez sikerül, akkor észrevehetjük a haladást és a kegyelem munkáját a másik életében. Olyan bátorító, hogy Pál Filemonnak nem a hiányosságait írja meg. Pedig biztos voltak azok is. Hanem tud dicsérni anélkül, hogy elmarasztalna. Nem kellene ezt többet gyakorolni? Hiszen ha Krisztusban testvérek vagyunk, akkor nem kell versengenünk egymással. Akkor nem számít, hogy kinek nagyobb a lakása vagy jobban nevelt a gyereke. Akkor észre tudom venni azt, ami jó az életében. Sőt, nemcsak észreveszem, de meg is jegyzem. Jó az intés, de kell a dicséret – a sokkal több dicséret.
A keresztyének Krisztusért megbocsátanak egymásnak
Filemon és Onézimosz között azonban volt egy rendezetlen viszony. Onézimosz elfutott, ezzel kárt okozva gazdájának (18). Amikor tehát Pál azt kéri Filemontól, hogy fogadd őt testvérként, „úgy, mint engem” (17), akkor ez a kapcsolat helyreállítását is jelentette. A keresztyén szeretet következő jele tehát az, hogy a keresztyének megbocsátanak egymásnak, rendezik kapcsolataikat.
Ne gondoljuk, hogy ez olyan természetes volt! Nem véletlen, hogy a rómaiak kínosan ügyeltek a szökött rabszolgák megbüntetésére. Élt bennük a Spartacus-féle rabszolgalázadás emléke, és tudták, hogy a lázadás könnyelműen vétele más rabszolgákat is hasonló tettre buzdíthat. Éppen ezért az elvárás Filemontól az volt, hogy nagyon súlyos büntetésben részesítse a visszakerült szolgáját. Ha nem így tesz, mások megvetését, a megbélyegzést, sőt a közösségből való kizárást is kockáztatta.[footnoteRef:5]  [5:  Receiving Onesimus, http://www.ligonier.org/learn/devotionals/receiving-onesimus/ (2017.07.01)] 

[bookmark: _GoBack]De volt egy nagyobb erő Filemon életében: Krisztus szeretetének az ereje. Annak a szeretetnek az ereje, amely az ő bűneit is eltörölte. Annak az isteni szeretetnek az ereje, amely saját Fia vérével fizetett a kapcsolat helyreállításáért. Amelyik nemcsak megtűrte őt, hanem teljesen új, tiszta lapot nyitott számára. Amelyik a tenger mélyére vetette bűneit, hogy arról Isten soha meg ne emlékezzen. Ha ő élvezte ezt a szeretetet, akkor hogyan ne bocsátana meg visszatérő és bűnbánó szolgájának? Akkor hogyan tarthatná észben, és dörgölhetné orra alá viselt dolgait? Filemon tudta, hogy Pál kérésére egyetlen válasz van: kerül, amibe kerül, de köteles teljes szívből megbocsátani Onézimosznak, és visszafogadni őt magához.
Mi sem elégedhetünk meg kevesebbel. Van-e ilyen rendezetlen kapcsolatod valakivel a gyülekezetben? Krisztus arra szólít fel, hogy rendezd azt. Ha már a másik bocsánatot kért, akkor nem teheted meg, hogy „megbocsátasz, de nem felejtesz.” Nem, Filemonhoz hasonlóan teljesen új lapot kell nyitnod a másik számára. Nem építhetsz falakat, és zárkózhatsz el tőle – hanem, mint „az Úrban szeretett testvéredet” (16) fogadd magadhoz.
Mi a helyzet, ha a másik nem kért bocsánatot? Akkor is rendezd a kapcsolatot! Vagy úgy, hogy elfedezed bűnét, és szívedben megbocsátod azt. Vagy úgy, hogy felhozod neki, és akár segítséget kérve egységre juttok. Emlékezz, hogy a másik, akiről szó van, nem ellenséged. Szeretett testvéred, mert egy az Atyátok, aki el nem múló szeretettel szeret benneteket. Megrendítő, amikor látjuk, hogy gyerekeink nem szeretik egymást. Keresztyénként nem szomoríthatjuk ezzel mennyei Atyánkat. Imádkozz, kezdeményezz, beszélj a másikkal – ha lehet, még ma –, hogy újra árkok, sáncok és falak nélkül tudjatok szembenézni és együtt élni egymással. 
A keresztyének Krisztusért áldozatot hoznak egymásért
A harmadik látható megnyilvánulása a keresztyén szeretetnek pedig az az áldozat, amelyet a keresztyének hoznak egymásért. A levélben azt látjuk, hogy mind a három fél hozott áldozatot. Onézimosz meghalt a félelmeinek, amikor Pál kérésére visszatért gazdájához vállalva bármilyen büntetést, ami ezzel jár. Pál megtagadta magától azt a kényelmet és örömet, amelyet Onézimosz segítsége jelentett számára az utóbbi időben (11, 13). Filemontól pedig Pál azt kéri, hogy tagadja meg bosszúját, és fogadja szeretettel vissza szolgáját.
Sőt, Pál szavai még ettől többre is utalnak. Egyrészt említi, hogy milyen hasznos volt számára Onézimosz, és ezzel mintha arra utalna, hogy a jövőben is hasznát tudná venni (10–14). Ám a fő kérés a 16-17. versekben jön, amikor Pál azt mondja Filemonnak, hogy Onézimosz „most már nem rabszolga”, hanem „testi értelemben is” testvéred – és ennek megfelelően fogadja őt. Mindezzel Pál valószínűleg arra célzott, hogy a Krisztusban való egység és szeretet alakítsa át Filemonnak Onézimosszal való világi kapcsolatát is – azaz szabadítsa fel a szolgát[footnoteRef:6], és talán majd küldje vissza hozzá való szolgálatra.[footnoteRef:7]  [6:  Az egész levél talán egyik legnagyobb kérdése az, mire is utalt Pál ezekben a versekben. Moo, The Letters to the Colossians and to Philemon, 421–425. old. szerint itt a felszabadításra való célzást találunk, noha ez szándékosan rejtett, és nem jelenthető ki teljes bizonyossággal. Dunn, The Epistles to the Colossians and to Philemon, 334–338. old. szerint inkább egy megváltozott úr-szolga viszonyról van itt szó. Mooval azonos állásponton van Lucas, Fullness & Freedom, 187-188. old. is.]  [7:  Vö. 11, 13, 21. versek. Ill. Moo, The Letters to the Colossians and to Philemon, 436. old.] 

Vagyis az áldozat, amit Pál kér Filemontól, nem csupán az, hogy engedje el bosszúját és haragját. Hanem hogy Onézimosz gonosz szökése ellenére, ő tegye meg az egyik legnagyobb jót, és szabadítsa fel őt a szolgaságból. Ne arra a felháborodásra gondoljon, amit mindez a rabszolgatartó társai körében kivált majd. Ne az anyagi veszteség járjon a fejében, amit mindez neki okoz. Hanem tegye félre saját érdekeit, és ő, az úr szolgáljon a testvérévé lett Onézimosznak!
Ez a válasz teljesen elképzelhetetlen volt a rómaiak számára. Pál azért tudta ezt példaként Filemon elé állítani, mert már találkozott ezzel a kegyelemmel Jézus Krisztus keresztjében. Ismerte azt az irgalomban gazdag Istent, aki a lelki halálban lévő bűnösöket nem a megérdemelt ítélettel sújtotta. Hanem életre keltette őket szeretett Fia élete árán, és a mennyet adta nekik örökségül. (Ef 2:4–6) Ugyanez az Isten volt az, aki szembe ment vele a damaszkuszi úton, amikor ő az öldökléstől lihegve pusztította Isten népét (ApCsel 9:1). Ám érthetetlen módon Krisztus őt nem pusztította el. Hanem bűnbocsánatot, békességet és örök életet adott neki. Mint ahogy adott mindannyiunknak érthetetlenül.
 A híd a Kwai-folyón című ismert film hátterében valóságos események állnak. A távol-Keleti hadszíntéren harcoló Argyll skót ezred a japánok fogságába kerül, akik kegyetlen hadifogoly-táborba zárják őket. Az egyik reggeli ellenőrzéskor kiderül, hogy a munkához használt egyik ásó hiányzik. A japán tiszt teljesen magánkívül lesz. Azt mondja, hogy álljon elő az, aki eltette az ásót, vagy lelövi az egész szakaszt ott a helyszínen. Végül, óráknak tűnő idő után egy férfi előlép. A tiszt kezébe vesz egy ásót, és halálra veri a férfit. A testét a többiek hátraviszik az ásókhoz, majd egy újabb számolást tartanak – és mindenki megdöbbenésére az ásók száma rendben van – az előzőnél elszámolták őket… A hír futótűzként ment végig a táboron: valaki ártatlanul meghalt a többiekért! Ez volt a tábor életének a fordulópontja, amikor jó páran elkezdték egymást testvérként kezelni. Nem a túlélésért, hanem a másik életben tartásáért küzdöttek már. Így történhetett meg, hogy amikor végül megtörtént a tábor felszabadítása, és a lesoványodott túlélők győztesként sorakoztak lefegyverzett és halálukra váró kínzóik előtt, végül azt mondták: „Elég a gyűlöletből. Elég az öldöklésből. Most megbocsátásra van szükségünk.”[footnoteRef:8] [8:  Ernest Gordon, Miracle on the River Kwai regénye alapján, http://www.sermonillustrations.com/a-z/f/forgiveness.htm ] 

Valaki ártatlanul meghalt a többiekért! – ez a gondolat éltette Pált. Ezért mert Filemon elé hozni Onézimosz felszabadításának kérdését. Mert Pál megértette, hogy Krisztusban új emberek lettünk, és új kötelességeink vannak – hogy ne magunknak, hanem másoknak szolgáljunk, és értünk hozzunk áldozatot. 
Ezt a vonalat kell nekünk is követnünk, szeretett gyülekezet. Talán mi nem fogjuk senkiért sem az életünket adni. De Filemonhoz hasonlóan a szeretet lehet, hogy a pénzünkbe vagy társadalmi megbecsülésünk elvesztésébe kerül. Ám a legtöbbször még ennél is kisebb áldozatra hív minket az Úr Jézus. Arra, hogy figyeljünk és hallgassunk, ahelyett, hogy beszélnénk. Vagy szervezzük át kényelmesen kialakított programunkat, hogy a másikon segíthessünk. Vagy hívjuk meg magunkhoz a magányosat és rászorulót. A keresztyénségünk kötelességet ró ránk:[footnoteRef:9] hogy áldozatosan szeressük egymást. [9:  Moo, The Letters to the Colossians and to Philemon, 432. old.] 

Ám látjátok, szeretett gyülekezet, hogy Pál nem mondja meg pontosan Filemonnak, hogy mit tegyen. Azt akarja, hogy amit tesz, az önként, jó szívből és szabad akaratból legyen. Ugyanígy a mi szeretetünk mértékét sem a törvény határozza meg.[footnoteRef:10] Nem az alapján kell cselekednünk, amit szerintünk mások elvárnak. A szeretet több emberi elvárások és parancsok teljesítésénél. A szeretet szívünkből származó istentisztelet – amikor hódolunk az előtt az Isten előtt, aki Fiát adta értünk, és ezért mi is magunkat adjuk egymásért. Éppen ezért hadd kérdezzem meg: te most mivel szolgálhatnál a testvéreidnek? Milyen konkrét áldozatot hozhatnál értük? [10:  Moo, The Letters to the Colossians and to Philemon, 401. old.] 


Jónás könyvéhez hasonlóan a Filemonhoz írt levél is függőben marad: nem tudjuk, hogy Filemon hogyan válaszolt Pál soraira. Azonban nem messze Kolossétől, Laodícea városában feltártak egy feliratot. Az írás Marcus Sestius Philemonnak állít emléket. Elkészítését pedig egy felszabadított rabszolgája állítatta, aki így fejezte ki háláját ura szeretete és nagylelkűsége iránt.[footnoteRef:11] Kívánom, hogy Filemon levelén (és tettén) felbuzdulva mi is mutassuk meg az egymást nagyra tartó, megbocsátó és áldozatot hozó szeretetünket a világnak! Ámen. [11:  John McRay, Archaeology And The New Testament, p. 247, http://www.padfield.com/2005/laodicea.html. Illetve Walter Elwell and Robert Yarbrough, Encountering the New Testament (Grand Rapids, MI: Baker, 1997), 323. https://www.gci.org/ bible/philemon ] 

